ระดับน้ำเจ้าพระยาสูงขึ้น ประกอบกับน้ำทะเลหนุน ส่งผลกระทบประชาชนพื้นที่ริมสองฝั่งแม่น้ำเจ้าพระยามีน้ำท่วมขัง
บรรยากาศที่ชุมชนราชผาติการาม ข้างศาลเจ้าแม่ทับทิม ใต้สะพานซังฮี้ เขตดุสิต กรุงเทพมหานคร หนึ่งในพื้นที่ที่ติดกับแม่น้ำเจ้าพระยา ซึ่งชุมชนย่านดังกล่าวได้รับผลกระทบจากน้ำทะเลหนุนสูง ประกอบกับการระบายน้ำบริเวณท้ายเขื่อนเจ้าพระยาที่มีปริมาณเพิ่มขึ้น ทำให้วันนี้ กรมชลประทานได้รายงานปริมาณการระบายน้ำผ่านเเม่เจ้าพระยาที่สถานี C.13 อ.สรรพยา จ.ชัยนาท มีปริมาณไหลผ่าน 3,108 ลบ.ม/วินาที ซึ่งอาจส่งผลให้พื้นที่ท้ายน้ำได้รับผลกระทบและมีน้ำล้นตลิ่งได้เช่นกัน ส่งผลให้ชุมชนราชผาติการาม ข้างศาลเจ้าแม่ทับทิม ใต้สะพานซังฮี้ มีสภาพภายในชุมชนน้ำท่วมขังสูงเฉลี่ย 1-2 เมตร โดยเฉพาะบ้านที่อยู่ติดริมน้ำ ซึ่งทางสำนักงานเขตดุสิต ได้มีการตั้งแนวกระสอบทราย บริเวณทางเข้าชุมชน สร้างทำสะพานไม้ ไว้สำหรับเป็นทางเดินให้กับชาวบ้าน เพื่อบรรเทาความเดือดร้อนในเบื้องต้น จากการสอบถามประชาชนในชุมชนดังกล่าว พบว่าประชาชนได้รับผลกระทบเป็นประจำ เนื่องจากชุมชนติดกับแม่น้ำเจ้าพระยา แต่ปีนี้ปริมาณน้ำฝนที่ตกลงมามีจำนวนมากและทะเลหนุน จึงทำให้มีน้ำท่วมขังเป็นเวลากว่า 1 เดือนแล้ว ผู้สูงอายุที่อาศัยในชุมชน กล่าวว่า ปีนี้น้ำท่วมขังมีปริมาณที่สูงเกือบเทียบเท่ากับปี 2554 โดยน้ำทะเลจะหนุนเริ่มช่วงประมาณ 16.00 น. แต่ยังคงเฝ้าระวังต่อเนื่องเช่นเดียวกับเจ้าหน้าที่ในศาลเจ้าแม่ทับทิม กล่าวว่า ในศาลเจ้าได้รับผลกระทบเพียงพื้นที่ใกล้กับแม่น้ำซึ่งเป็นประจำ แต่ประชาชนยังคงเข้ามากราบไหว้ได้ตามปกติ เนื่องจากทางสำนักงานเขตดุสิตได้ทำแนวคันกั้นน้ำเบื้องต้นอย่างไรก็ตาม ช่วงนี้ประชาชนต้องติดตามสถานการณ์น้ำต่อเนื่อง โดยประชาชนที่พักอาศัยอยู่ในพื้นที่ริมน้ำและพื้นที่น้ำท่วมขังซ้ำซาก ให้เฝ้าระวังเป็นพิเศษ เนื่องจากยังคงได้รับผลกระทบจากน้ำทะเลหนุน